FI Euroopan unionin virallinen lehti CE 88/232

(2004/C 88 E/0235)

KIRJALLINEN KYSYMYS E-0820/04

esittäjä(t): Ilda Figueiredo (GUE/NGL) komissiolle

(15. maaliskuuta 2004)

Aihe: Maanviljely — WTO-neuvottelut

Komission jäsen Franz Fischler totesi USA:ssa Arlingtonissa (Virginia) ja Washington DC:ssä 19. helmikuuta 2004 pitämissään puheissa, että Dohan mandaatti koskee myös vientiluottoja ja pääasiassa USA:ssa käytettyä ruoka-avun muodossa olevaa ylijäämää. Fischler viittasi Kanadan, Australian ja Uuden Seelannin vientimonopoleihin ja siihen, että USA ja Kanada saivat voiton äskettäisessä kiistassa, koska WTO:lla ei ole tätä asiaa koskevia selkeitä sääntöjä. Fischlerin mukaan kyse on myös muista vähemmän keskustelluista viennin vääristymistä, kuten erityisvientiveron soveltaminen Argentiinan soijapavun vientiin osoittaa.

Mitä tietoja komissiolla on näistä asioista, joihin komission jäsen Franz Fischler viittasi USA:ssa pitämissään puheenvuoroissa?

Franz Fischlerin komission puolesta antama vastaus

(29. huhtikuuta 2004)

Komissio ajaa Dohan kehitysohjelmaa koskevien neuvottelujen yhteydessä täysin vastavuoroisia etuja vientikilpailuvälineiden suhteen. Tämä tarkoittaa sitä, että kaikentyyppiset vientitukiin on sovellettava sitovia sääntöjä tällä kierroksella. Näin ei tapahtunut Uruguayn kierroksella, jolloin EU:n vientitukiin sovellettiin vähennyssitoumusta. Sitovia sääntöjä ei ole sovellettu muihin vientitukivälineisiin, kuten esimerkiksi elintarvikeavun muodossa toteutettuun ylijäämän poistamiseen ja joihinkin valtion kaupallisten yritysten (State Trading Enterprises, STE) käytänteisiin. Kauppaa vääristävät käytänteet, kuten erilainen vientiverokohtelu, on niin ikään otettava huomioon. Myöskään vientiluottoihin ei sovelleta vähennyssitoumusta samalla tavoin kuin muihin vientitukiin, vaikka ne ovatkin usein vientitukea, jotka kuuluvat joidenkin Maailman kauppajärjestön (WTO) maataloussopimuksen sitovien sääntöjen soveltamisalaan.

Esimerkkeinä tällaisista käytänteistä voidaan mainita, että Amerikan yhdysvalloille on kertynyt vastikään yhteensä 500 000 tonnin varastot rasvatonta maitojauhetta, mutta samanaikaisesti näitä varastoja on poistettu kansainvälisen ruoka-avun muodossa noin 70 000 tonnia vuodessa. Tämä toimenpide on hyvin todennäköisesti korvannut kaupallista toimintaa. Rasvattoman maitojauheen maailmankaupan volyymi on noin miljoona tonnia, joten Yhdysvaltojen ruoka-avun osuus tästä kokonaismäärästä on merkittävä. EU, Kanada, Australia ja Uusi-Seelanti ovat tuoneet esille olevansa erittäin vakavasti huolissaan tästä kehityksestä. Komissio on ottanut asian esille Yhdistyneiden Kansakuntien maatalous- ja elintarvikejärjestön FAO:n neuvoa-antavassa ylituotannon sijoittelua käsittelevässä alakomiteassa.

Lisäksi Yhdysvaltojen vuoden 2005 vientitakuiden budjetti on noin 4,5 miljardia Yhdysvaltain dollaria, kun vuonna 2003 tämäntyyppisiin vientitakuisiin käytettiin 3,2 miljardia Yhdysvaltain dollaria. Tällaiset vientitakuut helpottavat vientiä tapauksissa, joissa vientiä ei todennäköisesti muutoin tapahtuisi. Komissio on seurannut Taloudellisen yhteistyön ja kehityksen järjestössä (OECD) tehtyä työtä, joka liittyy vientiluottoja koskevien sääntöjen laatimiseen.

Myös komissio on huolissaan joidenkin valtion kaupallisten yritysten monopolistisista käytänteistä. Esimerkkinä voidaan mainita uusiseelantilainen Fonterra, joka antamiensa tietojen perusteella vie vuositasolla 1,6 miljoona tonnia maitotuotteita, kun maan maitotuotteiden vuotuinen kokonaistuotanto on 1,8 miljoonaa tonnia. Vientiverotuksen osalta esimerkkinä voidaan mainita argentiinalaiset öljysiemen-ten puristajat, jotka saavat raaka-aineen verottomana, vaikka argentiinalaisia soijapapuja käyttävät ulkomaiset puristajat joutuvat maksamaan raaka-aineen hinnan lisäksi myös veron. Veron katsotaan tällaisessa tapauksessa vääristävän kauppaa.

Edellä esitetyn perusteella on selvää, että kaikki yhteisön vientitukea koskevat uudet sitoumukset on sovitettava yhteen muiden WTO:n jäsenten niiden omia vientikilpailuun liittyviä välineitä koskevien sitoumusten kanssa.